Ран Босилек
Да не вярваш

chitanka.info

Един скъперник много обичал да се подиграва с другите.

Той си купил от пазара кошница яйца. Отишъл при носачите и рекъл:

— Който дойде с мене да ми носи кошницата, ще му кажа три поуки.

Един носач се съгласил. Дигнал кошницата и я понесъл.

Като повървели малко, носачът се обърнал към скъперника и рекъл:

— Кажи ми първата поука.

А той отговорил:

— Ако ти кажат, че е по-добре да си гладен, отколкото сит, да не вярваш!

— Добре — рекъл оня.

Повървели още малко. Носачът пак казал:

— Кажи ми другата поука.

Скъперникът отговорил:

— Ако ти кажат, че е по-добре да вървиш пеш, отколкото да яздиш кон, да не вярваш!

— Добре — рекъл пак носачът.

Като наближили къщата, носачът се спрял и попитал:

— Каква е третата поука?

Скъперникът отвърнал:

— Ако ти кажат, че има по-глупав от тебе, да не вярваш!

Носачът не казал нищо. Пристъпил още няколко крачки и изведнъж изпуснал кошницата. Тогава той се обърнал към скъперника и рекъл:

— Ако ти кажат, че е останало здраво яйце в кошницата, да не вярваш!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.